Nkhani Nambara 64: Solomoni Wakazenga Tempele
Davide apo wakaŵa wandafwe, wakapeleka kwa Solomoni pulani ya kazengero ka tempele kufuma kwa Ciuta. Mu cilimika cacinayi ca ufumu wake, Solomoni wakayamba kuzenga tempele, ndipo likatora vilimika vinkhondi na viŵiri pacanya myezi sikisi kuti limare kuzengeka. Ŵanalume ŵanandi ŵakagwiranga nchito ya kuzenga tempele, ndipo kuzenga kukatora ndarama zinandi comene.
Ici nchifukwa cakuti ŵakagwiliskiranga nchito golide na siliva linandi pakuzenga tempele.
Tempele likaŵa na vipinda vikuru viŵiri, nga umo cikaŵira cihema. Kweni vipinda ivi vikaŵa vikuru kuluska kaŵiri vipinda vya cihema. Solomoni wakaŵika likasa la phangano mu cipinda ca mukati ca tempele, ndipo vinthu vinyake ivyo vikaŵa mu cihema wakaviŵika mu cipinda cinyake.
Tempele lati lamara, ŵakacita ciphikiro cikuru. Solomoni wakajikama panthazi pa tempele na kulomba, nga ni umo ukuwonera pa cithuzithuzi apa. Solomoni wakati kwa Yehova kuti: ‘Nanga ni mlengalenga ungamukwanani yayi, sono uli pakuyowoya za tempele ilo nazenga, kasi lingamukwanani wuli? Kweni, naŵeya Ciuta wane, pulikani lurombo lwa ŵanthu ŵinu para ŵakulomba kulazga ku malo ghano.’
Solomoni wakati wamara kulomba, moto ukakhira kufuma kucanya. Ukawocha sembe yose iyo wakanozga. Ndipo ungweru ukuru wa Yehova ukazuzga tempele. Ici cikaŵa cilongolero cakuti Yehova wakapulika, ndiposo wakakondwa na tempele na lurombo lwa Solomoni. Tempele ndigho ghakaŵa malo ghakuti ŵanthu ŵasopelengemo m’malo mwa cihema.
Solomoni wakawusa mwavinjeru kwa nyengo yitali, ndipo ŵanthu ŵakakondwanga. Kweni Solomoni wakatora ŵanakazi ŵanandi ŵa vyaru vinyake awo ŵakasopanga Yehova yayi. Kasi ukuwona yumoza wa iwo wakusopa cikozgo? Paumaliro ŵawoli ŵake ŵakamupangiska kusopa ŵaciuta ŵanyake. Kasi ukumanya ico cikacitika apo Solomoni wakayamba kucita ntheura? Wakaleka kucitira ŵanthu lusungu. Wakamba kuŵacitira nkhaza, ndipo ŵanthu ŵakakondwa nga mphakwamba yayi.
1 Midauko 28:9-21; 29:1-9; 1 Mathemba 5:1-18; 2 Midauko 6:12-42; 7:1-5; 1 Mathemba 11:9-13.
Mafumbo
- Kasi Solomoni wakazenga tempele la Yehova kwa utali wuli, nchifukwa wuli kuzenga kukatora ndarama zinandi?
- Kasi mu tempele mukaŵa vipinda vikuru vilinga, ndipo nchivici ico cikaŵikika mu cipinda ca mukati?
- Kasi Solomoni wakayowoya vici mu lurombo lwake apo tempele likati lamara kuzengeka?
- Ni mwauli umo Yehova wakalongolera kuti wakakondwa na lurombo lwa Solomoni?
- Kasi ŵawoli ŵa Solomoni ŵakamupangiska kucitaci, ndipo nchivici cikamucitikira?
- Nchifukwa wuli Yehova wakakwiyira Solomoni, ndipo Yehova wakamuphaliraci?
Mafumbo ghanyake
- Ŵazgani 1 Midauko 28:9, 10.
Mwakuyana na mazgu gha Davide agho ghali pa 1 Midauko 28:9, 10, nchivici ico tikwenera kulimbikira kucita nyengo zose? (Sal. 19:14; Fil. 4:8, 9)
- Ŵazgani 2 Midauko 6:12-21, 32-42.
Ni mwauli umo Solomoni wakalongolera kuti nyumba yakuzengeka na munthu yingamukwana yayi Ciuta Wapacanya Nkhanira kuti wakhalemo? (2 Mid. 6:18; Mil. 17:24, 25)
Kasi mazgu gha Solomoni agho ghakusangika pa 2 Midauko 6:32, 33 ghakutisambizga vici pakuyowoya za Yehova? (Mil. 10:34, 35; Gal. 2:6)
- Ŵazgani 2 Midauko 7:1-5.
Nga ni umo Ŵaisrayeli ŵakalumbira Yehova apo ŵakawona ucindami wake, kasi tikwenera kucita wuli para tikughanaghanira umo Yehova watumbikira ŵanthu ŵake lero? (2 Mid. 7:3; Sal. 22:22; 34:1; 96:2)
- Ŵazgani 1 Mathemba 11:9-13.
Ni mwauli umo umoyo wa Solomoni ukulongolera kuti nchakuzirwa kuti munthu walutilire kuŵa wakugomezgeka mupaka kuumaliro? (1 Mathe. 11:4, 9; Mat. 10:22; Civ 2:10)
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn